***Последниот чај*** — роман на македонската писателка Винка Саздова објавена во 2009 година во издание на „Издавачкиот центар ТРИ". Романот се однесува на главниот женски лик којшто оди на патување во Индија за да се пронајде себеси. Романот е од филозофски и духовен жанр.

За книгата
----------

Романот *Последниот чај* е потрага по себе, можеби патопис за себе. Јунакињата на Винка Саздова заминува од навидум среќен и исполнет живот, водена од интимни немири, во нов живот кој не изгледа подобар, дури делува и застрашувачки. Патот што го минува, од тој страв до ослободување од болка, завршува благодарение на најсилната емоција што ја поседува човекот - љубовта.

*Последниот чај* е приказна за потрагата на една жена повторно да се открие себеси и да најде нова смисла во животот. Четириесетгодишната јунакиња од романот ненадејно го напушта семејството - сопругот и трите деца - и тргнува на духовно патување далеку од дома во ашрам во Индија. Успева да се бори со своите демони и да постигне внатрешна хармонија, благодарение на поддршката што ја добива од луѓето што ги среќава и нивните животни приказни, како и сопствените спомени што се појавуваат. Јунакињата, ослободена од оковите на минатото, конечно станува подготвена да го прифати животот и да живее во сегашноста, сфаќајќи дека домот е таму каде што си.

Во прологот на романот, авторката ја прикажува приказната за една јунакиња која во пресвртниот момент во својот живот, кога се обидувала да се помири со своето минато, уништила дневник од Индија. Сакала да започне нов живот без минато и спомени. Подоцна сфатила дека ослободувајќи се од товарот на спомените, го уништила и најскапоцениот дел од себе. На овој начин таа се одрекла од себе, од своите соништа, копнежи, доаѓања и заминувања. Упорно го барала низ куќата иако знаела дека го фрлила. Тогаш решава да го заборави него, како и тој дел од нејзиниот живот, Индија, и самата себеси во таа епизода од нејзиниот живот. Индија тогаш почнува да блика од неа. И оди да се соочи со неа...

Романот *Последниот чај* е исто така приказна за нас, ги отвора нашите сопствени приказни. Нè охрабрува да се соочиме со нив и да ги прифатиме такви какви што се, убави или грди, сеедно. Спакувај се и замини! Каде? Што е можно подалеку. Зошто? За да дознаеш. Што? Не прашувај. Одважи се и тргни! Можеш ли!? Ако може жената од Последниот чај можеш и ти. Препушти ѝ се да те одведе до Тара, Елена, Савита, Џиду, Тарун, Самир... до самиот тебе.

### Делови во романот

Романот започнува *со Пролог* и е поделен на два дела:

* *Долгото враќање дома*
* *Блиската далечина*

Позадина
--------

Ситуирана во храм во Индија, книгата детално ги опишува духовните практики кои се одвиваат таму. Главната протагонистка оди во ашрам, манастир од индиските религии.

Изданија на други јазици
------------------------

Книгата е објавена на српски јазик од издавачката куќа *Геопоетика* од Белград во 2011 година со превод на Ристо Василевски. Покрај тоа, книгата е објавена и на хрватски во превод на Боривој Радаковиќ  и бугарски јазик.

Наводи
------

1. ↑  „Последниот чај". *goodreads.com*. Посетено на 20. 11. 2022. Проверете ги датумските вредности во: `|accessdate=` (help)
2. ↑  Bajac, V. „Poslednji čaj". *geopoetika.com*. Посетено на 20. 11. 2022. Проверете ги датумските вредности во: `|accessdate=` (help)
3. 1 2  „The last tea". *shop.kniga.mk*. Посетено на 20. 11. 2022. Проверете ги датумските вредности во: `|accessdate=` (help)
4. 1 2  Саздова, Винка (2011). *Последњи чај*. Белград: Геопоетика издаваштво. стр. 9–10. ISBN 978-86-6145-049-5.
5. ↑  „Последниот чај". *KNIGA.MK*. Посетено на 8 јули 2023.
6. ↑  „Последњи чај / Винка Саздова". *Plus.cobiss.net*. Посетено на 20 ноември 2022.
7. ↑  „Boravak u Indiji katarza je prošlosti i sjećanja". *vecernji.hr*. 12.11.2011. Посетено на 03 март 2024. Проверете ги датумските вредности во: `|accessdate=, |date=` (help)
8. ↑  Саздова, Винка. *Последниот чај* (16. изд.).

Надворешни врски
----------------

* ПОСЛЕДНИОТ ЧАЈ